| "Tein kai lottorivini väärin"Maustetytöt |
| --- |
| Singlen "Tein kai lottorivini väärin" kansikuva |
| Singlen tiedot |
|  Albumilta | *Kaikki tiet vievät Peltolaan* |
|  Julkaistu | 8. helmikuuta 2019 |
|  Formaatti | digitaalinen lataus, striimaus |
|  Tyylilaji | iskelmä |
|  Kesto | 03.30 |
|  Levy-yhtiö | Is This Art! |
| Maustetyttöjen muut singlet |
|  | "Tein kai lottorivini väärin"2019 | "Se oli SOS"2019 |

"**Tein kai lottorivini väärin**" on suomalaisen Maustetytöt-yhtyeen debyyttisingle. Kappale oli ensimmäinen single, joka sisältyi yhtyeen *Kaikki tiet vievät Peltolaan* -debyyttialbumille. Kappale on yhtyeen menestynein kappale. Kesäkuuhun 2021 mennessä kappaleen musiikkivideota oli katsottu YouTubessa yli 2,1 miljoonaa kertaa ja Spotifyssa kappaletta oli kuunneltu yli 3,5 miljoonaa kertaa.

Kappaleen tausta
----------------

Karjalaisten mukaan kappale tehtiin jo vuosia ennen levyttämistä ja alun perin diskotyyliseksi. Sanoituksessa ensimmäisen maailman ongelmia havainnollistetaan rinnastamalla ne mustan huumorin keinoin köyhien maiden ihmisten vastoinkäymisiin – ilman varsinaista konkluusiota. Laulun avainrivi on peruja lapsena kuullusta syyllistämisestä, miten lautanen pitää syödä tyhjäksi, koska Afrikassa lapsilla ei ole ruokaa.

Hyllytys Emma-gaalaehdokkuuksista
---------------------------------

Kappaleen varhaisen version sanoitukset herättivät keskustelua sosiaalisessa mediassa, koska laulun alkuperäisessä versiossa laulettiin "Sudanin neekeripojista". Levytetyssä versiossa lauletaan "Sudanin pienistä pojista". Maustetyttöjen levy-yhtiön Is This Art!:n toimitusjohtajan Aki Roukalan mukaan kyseessä oli "pienellä paikkakunnalla kasvaneiden nuorten ihmisten tietämättömyys ja huolimattomuus". Kappaleen sanoittajan Kaisa Karjalaisen mukaan sanan käytön syynä ei ollut tarkoituksellinen provokaatio vaan ajattelemattomuus. Kappaleen vuoksi Emma-gaalan raati päätti yhden äänen enemmistöllä, että yhtye ei saa olla ehdolla Tulokas-Emman saajaksi. Asian Emma-raadissa esiin nostanut toimittaja Renaz Ebrahimi perusteli ratkaisua sillä, että hän piti kappaletta "ongelmallisena" jo sinänsä ja että "lisäksi oli N-sana". Hänestä yhtyeen suosio oli tuntunut rasismin palkitsemiselta. Emma-raati ilmoitti myös, että yhtye ei saa olla ehdolla myöskään yleisöäänestyksessä, ettei äänestys muutu poliittiseksi. Emma-gaalassa Hartwall-areenalla 2020 vuoden tulokkaana palkittiin Jesse Markin ja yleisöäänestyksen voitti Lauri Tähkä.

Helsingin Sanomien Arttu Seppänen piti tapausta kiinnostavana sananvapauden näkökulmasta. Hän huomautti myös, että kappaleissa kertoja on kuvitteellinen rooli ja että laululyriikan tekijä on samantyyppisessä asemassa kuin kirjailija, joka kirjoittaa hahmojen suuhun myös muita mielipiteitä kuin omiaan. Ebrahimin mukaan kertojan fiktiivisyyttä "monen kuulijan on vaikea tajuta".

Kappalelista
------------

|  |
| --- |
| Nro | Nimi | Sanat | Sävel | Kesto |  |
| 1. | Tein kai lottorivini väärin | Kaisa Karjalainen | Kaisa KarjalainenAnna Karjalainen | 3.30 |

Lähteet
-------

1. ↑  Is This Art!: Maustetytöt - Tein kai lottorivini väärin *YouTube*.  7.2.2019. Viitattu 4.4.2021.
2. ↑  Maustetytöt *Spotify*. Viitattu 4.4.2021.
3. ↑  Meriläinen, Mikko: "Me ei edes alun perin tykätty siitä biisistä" – näin Maustetyttöjen Lottorivi-single syntyi - Soundi.fi *www.soundi.fi*.  26.3.2019. Viitattu 16.5.2022.
4. ↑  Jukka Hätinen: Tämän hetken hehkutetuin suomalaisbändi keskellä kohua *Rumba*.  15.2.2019. Viitattu 24.10.2020.
5. 1 2  Onninen, Oskari: Outo rasismikohu: Maustetytöt-yhtye on vuoden tulokas, mutta ei voi voittaa Tulokas-Emmaa eikä yleisöäänestystä *Suomenkuvalehti.fi*.  12.12.2019. Viitattu 16.5.2022.
6. ↑  Mettänen, Heli: Tässä ovat kaikki Emma-voittajat – JVG ja Lauri Tähkä kahmivat pystejä! *www.iltalehti.fi*. Viitattu 16.5.2022.
7. ↑  Seppänen, Arttu: Kommentti | Maustetytöt jäi Emma-ehdokaslistan ulkopuolelle rasistisen termin vuoksi – se ei ole ihme, sillä suomalaisilla on aina ollut kehno lukutaito popmusiikin suhteen *Helsingin Sanomat*.  28.11.2019. Viitattu 16.5.2022.
8. ↑  Lehmusvesi, Jussi: Maustetytöt pyytää n-sanaa anteeksi ja sanoo, ettei Emma-ehdokkuuksien menettämisellä ole heidän tulevaisuudelleen merkitystä *Helsingin Sanomat*.  30.11.2019. Viitattu 16.5.2022.
9. 1 2  Pidä huolta - konsertti tapahtuma-alalle *Yle Areena*. Viitattu 2.6.2021.